Diari Oficial de la Generalitat Valenciana


Sumari del DOGV 3020, del 24-06-1997 (1997/8547)

ORDRE de 19 de juny de 1997, de la Conselleria d'Ocupació, Indústria i Comerç, per la qual s'estableix un programa d'ajudes a l'economia social per a l'exercici actual.
------------------------------------------------------------------------------------------------------------------------------------------------------------------------

### Dades del document

Número de DOGV
:   3020

Data del DOGV
:   24-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8547


Data del document
:   19-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 19 de juny de 1997, de la Conselleria d'Ocupació, Indústria i Comerç, per la qual s'estableix un programa d'ajudes a l'economia social per a l'exercici actual.  
La Generalitat Valenciana, d'acord amb les consignacions pressupostàries destinades a aquest fi i amb les previsions del Pla Operatiu de la Comunitat Valenciana (LMO 7362/1999) i en compliment d'allò que es disposa en l'article 129 de la Constitució, no solament ha mantingut les accions susceptibles de suport en els programes de foment del cooperativisme i de les societats laborals, sinó que les ha ampliades. I ha efectuat açò des del reconeixement que les esmentades entitats, juntament amb les altres que integren el modern concepte de l'economia social, dinamitzen la vida social, concilien la iniciativa i responsabilitat econòmica amb l'ajuda mútua i la solidaritat, alhora que són instruments eficaços de creació estable de llocs de treball.  
Precisament, que el mateix component humà que les constitueix siga al seu torn el decisori, l'executor i el receptor directe dels resultats de la gestió és el que dóna a aquestes entitats una singular flexibilitat per a adoptar les mesures que demanen les circumstàncies del mercat.  
Ara bé, del fet que en aquestes entitats prevalga la satisfacció directa de les necessitats humanes sobre la retribució del capital, no s'ha d'entendre que no hagen de buscar l'eficiència econòmica.  
No obstant això, des de l'administració de la Generalitat Valenciana es té consciència de les limitacions de caràcter general en què normalment poden trobar-se aquest tipus d'entitats: insuficiència de recursos propis, dificultats de finançament, o manca de formació empresarial, i també d'integració en projectes de I + D. I a subvenir d'alguna manera a aquestes necessitats va dirigida una part important de les ajudes que es regulen en aquesta norma, i també a facilitar la seua vocació d'entitats generadores d'ocupació.  
En virtut d'això, fent ús de les facultats atorgades per la Llei 5/1983, de 30 de desembre, de Govern Valencià, la Llei de Pressupostos de la Generalitat Valenciana per a l'exercici de 1997 i el Reglament Orgànic i Funcional de la Conselleria d'Ocupació, Indústria i Comerç, aprovat per Decret del Govern Valencià 34/1997, de 26 de febrer (DOGV núm. 2.942, d'1 de març de 1997),  
ORDENE  
Títol I  
Disposicions generals  
Article 1. Objecte i àmbit  
Aquesta ordre té per objecte l'establiment d'un programa d'incentius i ajudes econòmiques destinades a promoure, fomentar i impulsar l'estudi i la difusió de l'economia social a la Comunitat Valenciana, i la creació, el desenvolupament i la consolidació de les seues empreses i entitats, i també l'ocupació en aquestes, d'acord amb les consignacions pressupostàries que amb aquesta finalitat estableix la Llei de Pressupostos de la Generalitat Valenciana per a 1997.  
Les ajudes i els incentius que estableix aquesta ordre no es concediran per a actuacions d'inversió o ocupació que es porten a terme fora del territori de la Comunitat Valenciana.  
Tampoc es concediran per a les restants actuacions que es desenvolupen fora d'aquesta, tret d'aquelles que es revelen com a convenients o necessàries per la seua transcendència o repercussió per a l'economia social valenciana en el seu conjunt, o per a alguna de les seues parts o sectors fonamentals, i per a aquelles altres respecte de les quals, expressament, aquesta ordre n'establisca la possibilitat de la concessió.  
El règim d'ajudes serà d'aplicació tal i com es determina en els següents articles.  
Article 2. Accions susceptibles de suport  
Les ajudes regulades en aquesta ordre estan dirigides a donar suport a les accions següents:  
A) Subvencions a la integració laboral que poden consistir en:  
1) Ajudes a la integració sociolaboral de persones desocupades en cooperatives i societats laborals.  
2) Ajudes destinades a despeses de primer establiment.  
3) Ajudes per a disminuir els interessos de préstecs que obtinguen les persones desocupades a fi i efecte de desemborsament de quantitats com a conseqüència de la seua integració sociolaboral en cooperatives o societats laborals.  
B) Ajudes a la contractació en empreses d'economia social i en les seues entitats representatives.  
C) Ajudes per al desenvolupament del cooperativisme en el medi rural valencià.  
D) Subvencions per a la formació, el foment i la difusió de l'economia social.  
E) Subvencions per a assistències tècniques.  
F) Mesures de suport a la inversió, que poden consistir en:  
- Subvencions financeres per inversió.  
- Subvencions directes per inversió.  
- Avals per a operacions d'endeutament.  
Article 3. Beneficiaris  
1. Seran beneficiàries de les ajudes establides en aquesta ordre les cooperatives, les societats laborals, els seus socis treballadors o de treball i les mutualitats de previsió social domiciliades a la Comunitat Valenciana, i també les entitats agrupatives, associatives o representatives d'aquestes.   
2. Seran també beneficiaris de les ajudes i els incentius previstos en aquesta ordre, en els supòsits en què en aquesta així s'establisca, les universitats, les entitats locals valencianes i aquelles altres no lucratives quan porten a efecte alguna de les actuacions que constitueixen l'objectiu d'aquesta ordre.  
Article 4. Presentació de sol·licituds i termini  
1. Les sol·licituds de les ajudes establides per aquesta ordre es dirigiran a la Direcció General d'Ocupació i Economia Social, i es presentaran als registres de les àrees territorials de Treball; o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan la sol·licitud no reunisca els requisits exigits per l'article 71 de la Llei de Règim Jurídic de les Administracions Públiques i del Procediment Administratiu Comú, o no vaja acompanyada de la documentació, l'aportació de la qual preceptua aquesta ordre, es demanarà a l'interessat que en el termini de deu dies repare la falta o aporte els documents exigits, amb expressa indicació que, si no ho fera d'aquesta manera, es considerarà que ha desistit de la seua petició i es procedirà, sense més tràmits, a arxivar l'expedient.  
2. Les sol·licituds hauran de presentar-se en el termini específicament establit per a cada tipus de subvenció o ajuda, en el corresponent article d'aquesta ordre.  
Article 5. Documentació comuna a les sol·licituds   
1. Les sol·licituds hauran d'anar acompanyades, a més de la documentació que per a cadascuna de les ajudes i subvencions concretament s'estableix en els corresponents articles d'aquesta ordre, dels documents que a continuació s'indiquen, referits al moment de la presentació:  
a) Documentació acreditativa i identificativa del sol·licitant i, si fa el cas, de la persona que, com a representant legal o voluntari, subscriga la sol·licitud.  
b) Document d'identificació fiscal del sol·licitant.  
c) Declaració responsable, referida a unes altres ajudes públiques concedides, o sol·licitades, per a la mateixa finalitat.  
d) Dos exemplars originals, degudament emplenats, del certificat de dades de domiciliació bancària (fitxa de manteniment de tercers).  
e) Les cooperatives valencianes i les societats laborals hauran d'aportar, a més, una declaració subscrita pel seu representant legal que es troba, pel que fa a la data de la sol·licitud, al corrent en el compliment de les obligacions que la legislació específica els impose.   
f) Justificació d'estar al corrent en les obligacions tributàries i pel que fa a la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda.  
2. La sol·licitud haurà de ser presentada en doble exemplar, i també la resta de la documentació, ja siga de caràcter general o específica per a cada tipus d'ajuda.  
De la sol·licitud i del full de manteniment de tercers es presentaran dos originals i de la resta de la documentació dos jocs de fotocòpies i l'original que es tornarà una vegada s'haja realitzat la corresponent compulsa.  
3. Quan els documents exigits ja els tinga la Direcció General d'Ocupació i Economia Social, el sol·licitant podrà suplir la falta de la seua aportació fent constar la data i l'òrgan o la dependència davant del qual foren presentats, i també l'expedient on es troben, sempre que no hagen transcorregut més de tres anys des de l'acabament del procediment al qual corresponguen i no s'hagen produït modificacions respecte d'això.  
4. En el supòsit que a la Direcció General d'Ocupació i Economia Social li resulte materialment impossible obtenir el document, l'òrgan competent podrà, abans de la resolució, reclamar-ne al sol·licitant la presentació o, si de cas hi manca, l'acreditació per altres vies dels requisits a què es referisca el document.   
5. L'òrgan competent per a resoldre, podrà requerir al peticionari l'aportació de la documentació complementària que estime oportuna per a decidir millor sobre les ajudes sol·licitades, tenint en compte la seua finalitat.  
Article 6. Concessió d'ajudes i disponibilitat pressupostària   
La concessió i quantia de les ajudes regulades en aquesta ordre estarà condicionada al compliment dels requisits que en cada cas s'indiquen, i a més a l'existència de crèdit pressupostari adequat i suficient per a aquesta finalitat, de conformitat amb els pressupostos de la Generalitat Valenciana per a l'exercici 1997.  
Article 7. Compatibilitat amb altres ajudes o subvencions  
1. Les ajudes i subvencions establides en aquesta ordre seran compatibles entre si; però no ho seran amb unes altres concedides per la Conselleria d'Ocupació, Indústria i Comerç per a la mateixa finalitat.  
2. L'import de les ajudes que es concedisquen en virtut del que es disposa en aquesta ordre no podrà superar els límits, absoluts o relatius, establits per la Unió Europea per a les Ajudes d'Estat, ni els establits per les normes d'aplicació general.  
3. Els sol·licitants o beneficiaris de les ajudes que estableix aquesta ordre hauran de comunicar a l'òrgan competent per a la seua concessió l'obtenció, amb posterioritat a la sol·licitud o resolució de concessió, d'altres ajudes o subvencions concedides, per a la mateixa finalitat, per qualsevol administració, entitat pública o privada.  
Article 8. Obligacions del beneficiari  
En el supòsit d'ajudes cofinançades pel Fons Social Europeu, el beneficiari estarà obligat al compliment de les obligacions que en matèria de publicitat de les accions subvencionades, estableix la normativa comunitària.  
L'incompliment per part dels beneficiaris dels termes, els modes o les condicions establides en aquesta ordre o en la resolució per la qual es concedisquen les ajudes, i també la formulació incorrecta o no ajustada a la realitat de les dades aportades a l'expedient, o la falta d'aplicació de les ajudes a la finalitat per a la qual es concedisquen, originarà la incoació, per part de l'òrgan competent per a la concessió de les ajudes, del corresponent expedient que podrà finalitzar amb la resolució total o parcial d'aquestes, i amb l'exigència, si pertoca, del reintegrament de les quantitats indegudament percebudes o utilitzades, i dels interessos de demora des del moment de la percepció o de la utilització indeguda. En la tramitació del procediment es garantirà, en tot cas, el dret de l'interessat a l'audiència.  
Article 9. Control, avaluació i seguiment  
1. La Conselleria d'Ocupació, Indústria i Comerç, a través de l'Àrea de Treball de la Direcció Territorial d'Ocupació, Indústria i Comerç o de la Direcció General d'Ocupació i Economia Social, portarà a terme les funcions de control de les ajudes concedides a l'empara d'aquesta ordre.  
2. Correspondrà a la Direcció General d'Ocupació i Economia Social realitzar l'avaluació i el seguiment del compliment dels objectius de les ajudes establides per aquesta ordre.  
3. A l'efecte d'allò disposat en els números precedents, la Conselleria d'Ocupació, Indústria i Comerç podrà utilitzar tots els mitjans que crega convenients, fins i tot la contractació amb tercers, i demanar, en el marc que s'escaiga, la col·laboració de la Inspecció de Treball i Seguretat Social i de les organitzacions i els agents representatius de l'economia social valenciana.  
4. Aquells a qui s'haja concedit alguna ajuda a l'empara del que es disposa en aquesta ordre, estaran obligats a sotmetre's a les actuacions de control financer de la Intervenció General i també, si pertoca als òrgans competents del Fons Social Europeu en relació amb les subvencions o ajudes concedides, i també a facilitar la realització de les actuacions que l'administració acorde en l'exercici de les funcions a les quals es refereix aquest article, fins i tot en el supòsit que aquestes actuacions es realitzen per tercers.  
Article 10. Resolució de concessió de les ajudes  
1. Correspondrà al director general d'Ocupació i Economia Social, dictar resolució, per delegació del conseller d'Ocupació, Indústria i Comerç. La resolució podrà establir condicions o modes específics pel que fa al compliment dels objectius que servisquen de fonament a les ajudes, sempre que el seu establiment tinga com a objecte acomplir aquests objectius de la millor manera possible.  
2. L'esmentada resolució s'haurà d'emetre en el termini d'un mes comptat des de la data de presentació de la sol·licitud, i es consideraran com a denegades les sol·licituds si finalitzara aquest termini sense que s'hi produïsca resolució expressa, en els termes previstos en els articles 43 i 44 de la Llei 30/1992, de 26 de novembre.  
Article 11. Liquidació de les ajudes  
La liquidació de les ajudes s'efectuarà una vegada complits els requisits establits i justificats documentalment tal i com s'especifique per a cada programa en els articles corresponents d'aquesta ordre. La presentació de justificacions s'haurà de realitzar en el termini que s'especifique en la resolució i en tot cas amb la data límit del 31 d'octubre de 1997.  
Títol II  
Règim d'ajudes  
Capítol I  
Ajudes a la integració laboral  
Secció primera  
Article 12. Ajudes a la integració sociolaboral de persones desocupades en cooperatives i societats laborals  
1. Podran beneficiar-se d'aquesta ajuda les cooperatives i societats laborals domiciliades a la Comunitat Valenciana, que integren com a soci treballador o de treball persones desocupades menors de 25 anys o majors d'aquesta edat, que acrediten, en aquest últim cas, la inscripció ininterrompuda des de, com a mínim, 12 mesos en la corresponent oficina d'ocupació, o el reconeixement al pagament únic de la prestació per desocupació equivalent a aquest període mitjançant la corresponent resolució.  
2. Els períodes de temps indicats en el paràgraf anterior, per als desocupats majors de 25 anys, podran ser reduïts a tres o sis mesos segons el que s'indica a continuació.  
2.1 Caldrà que s'acredite estar desocupat, almenys, sis mesos de forma ininterrompuda en el moment de la integració, o tenir dret al pagament únic de la prestació per desocupació per idèntic període, quan les persones que s'incorporen es troben en algun dels casos següents:   
- Ser major de 40 anys.  
- Tenir reconeguda la condició legal de minusvàlid.  
- Ser dona que es reincorpora al mercat laboral després d'un període d'absència d'aquest de, com a mínim, tres anys.  
2.2 Caldrà que s'acredite estar desocupat, almenys, tres mesos, de forma ininterrompuda en el moment de la integració o tenir dret al pagament únic de la prestació per desocupació per idèntic període, en els següents supòsits:   
- Majors de 40 anys, quan hagen perdut la seua ocupació anterior per extinció del contracte basada en causes econòmiques o tecnològiques.  
- Minusvàlids, amb reconeixement legal de la seua condició, sense experiència laboral anterior.  
- Treballador en el sector agrícola, forestal o ramader, sempre que la integració es produïsca en una cooperativa o societat laboral d'aquest sector.  
- Desocupats pertanyents a famílies en què tots els seus membres en edat de treballar es troben en situació de desocupació o cursant estudis. A aquest efecte s'entendrà per família el grup de persones integrat pel progenitor, o els progenitors, i els seus fills menors de 18 anys.  
- Dones, amb una baixa formació professional i sense ingressos, responsables de famílies monoparentals.  
3. En cap cas, la persona per la integració sociolaboral de la qual se sol·licita l'ajuda haurà d'haver estat laboralment lligada a la cooperativa o societat laboral a què s'incorpora per un temps total superior a tres mesos l'any anterior a la data de la seua integració.  
4. L'ajuda de la qual tracta aquest article consistirà en una subvenció de 750.000 pessetes per cada desocupat que, reunint els requisits necessaris, s'incorpore com a soci treballador o de treball a una cooperativa o societat laboral.   
Si a l'esmentada persona se li reconeix la condició legal de minusvàlida la quantia d'aquesta serà d'1.500.000 pessetes.   
5. Solament donarà dret a subvenció la integració sociolaboral que s'haja produït a partir del dia 1 de gener de 1997.  
6. Únicament es concedirà la subvenció de la qual tracta aquest article quan l'empresa no haja reduït llocs de treball l'any immediatament anterior a la integració o integracions per cap de les següents causes:  
a) Comiat col·lectiu fonamentat en causes econòmiques, tècniques, organitzatives o de producció, i també, l'extinció de contractes de treball prevista en l'article 52.c del Text Refós de la Llei de l'Estatut dels Treballadors.  
b) Comiat declarat nul o improcedent per sentència ferma.  
c) Conciliació administrativa o judicial.  
A més, serà necessari no haver reduït el nombre de socis treballadors o de treball de l'entitat en l'últim any comptat des de la data de la contractació per causes alienes a la seua voluntat.  
7. En el supòsit que la cooperativa o societat laboral tinga el seu domicili social en alguna localitat pertanyent a les comarques dels Ports, l'Alt Maestrat, el Racó d'Ademús, els Serrans, la Plana d'Utiel-Requena, el Comtat o el Baix Segura, l'import d'aquesta ajuda s'incrementarà en un 20%, a fi d'afavorir l'ocupació en aquestes comarques, en les quals evoluciona desfavorablement en relació amb la mitjana de la Comunitat Valenciana.  
També s'incrementarà l'ajuda en el mateix percentatge quan l'entitat sol·licitant tinga el seu domicili social en alguna altra localitat en la qual concórrega aquesta evolució desfavorable, i ho crega així l'òrgan competent per a concedir l'ajuda.  
8. L'import d'aquesta ajuda no podrà fer que l'import total d'ajudes de Minimis que reba l'entitat beneficiària durant un període de tres anys siga superior al límit de 100.000 ecus.  
Article 13. Termini de presentació i documentació  
1. Les sol·licituds d'ajudes per integració sociolaboral podran presentar-se fins el dia 15 de setembre de 1997.  
2. A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent:  
a) Document nacional d'identitat del soci treballador o de treball que s'incorpora, o el corresponent document d'identificació d'aquest.  
b) Certificat de vida laboral d'aquesta persona.  
c) Alta, o afiliació i alta, segons corresponga, del soci treballador o de treball que s'incorpora.  
d) Certificat expedit per l'INEM acreditatiu de la data d'inscripció, període d'antiguitat i data de baixa o resolució de reconeixement de pagament únic, segons corresponga, del soci treballador o de treball que s'incorpora.  
e) La que acredite que el soci treballador o de treball que s'incorpora es troba en qualsevol de les següents situacions que indica l'article 12.  
Amb aquest efecte caldrà acreditar, segons corresponga, tenir reconeguda la condició legal de minusvàlid; ser treballador del sector agrícola, forestal o ramader; l'extinció del contracte per causes econòmiques o tecnològiques; ser desocupats pertanyents a famílies en què tots els seus membres en edat de treballar estiguen en situació de desocupació o cursant estudis; o ser dones, amb una baixa formació professional i sense ingressos, responsables de famílies monoparentals.  
f) Escrit en el qual l'entitat sol·licitant es comprometa a mantenir un mínim de tres anys, llevat de causa justificada aliena a la seua voluntat, com a soci treballador o de treball, a la persona o persones per la integració sociolaboral de la qual se sol·licita la subvenció; o a reintegrar, en un altre cas, a la Generalitat Valenciana les quantitats que perceba amb els seus interessos de demora des que es va deixar de tenir la condició de soci treballador o de treball.  
En el supòsit que el soci treballador o de treball, que s'incorpora, prestara els seus serveis en jornada reduïda o en una activitat de caràcter estacional o discontínua, l'escrit del qual tracta aquest apartat haurà fer referència a un període equivalent d'ocupació efectiva.  
g) Escriptura pública o certificació acreditativa de l'efectiva integració social en l'entitat de la persona o les persones per la integració de la qual o de les quals se sol·licita subvenció.  
h) Declaració responsable de l'entitat sol·licitant que no ha reduït llocs de treball durant l'any immediatament anterior a la incorporació del soci treballador per la qual es demana l'ajuda per les causes recollides en el paràgraf 6 de l'article anterior.  
i) Declaració responsable referida a les ajudes a càrrec d'un règim de Minimis rebudes per l'entitat durant els últims tres anys comptats des de la primera ajuda obtinguda per la norma de Minimis, amb indicació de l'import, l'organisme, la data de concessió i el règim d'ajudes en què s'emparava; o si pertoca, declaració responsable de no haver-ne rebuda cap.  
Secció segona  
Article 14. Ajuda destinada a despeses de primer establiment  
1. Les cooperatives i societats laborals que es constituïsquen, a partir del dia 1 de gener de l'any actual, podran ser beneficiàries d'una ajuda per a despeses de primer establiment de 100.000 pessetes per cada soci pel qual se li concedisca l'ajuda d'integració sociolaboral regulada en l'article anterior, fins un límit de 500.000 pessetes per entitat.  
2. Aquesta subvenció té com a finalitat fer front a determinades despeses ocasionades per l'establiment d'una nova empresa d'economia social, com són les altes inicials en els subministraments d'aigua, llum, telèfon i d'altres necessàries per raó de l'activitat; despeses de notaria i registres; despeses de gestoria relacionats amb la constitució i posada en funcionament de l'empresa d'Economia Social i difusió de la constitució i posada en funcionament de l'empresa, si n'hi haguera.  
3. Aquesta ajuda se sol·licitarà amb la d'integració sociolaboral i serà resolta en el mateix termini.  
4. L'import d'aquesta ajuda no podrà fer que l'import total d'ajudes de Minimis que reba l'entitat beneficiària durant un període de tres anys siga superior al límit de 100.000 ecus.  
Article 15. Termini de presentació i documentació  
1. Les sol·licituds d'aquesta ajuda podran presentar-se fins el dia 15 de setembre de 1997.  
2. Respecte de la documentació que s'ha d'aportar per a la sol·licitud d'aquesta ajuda i, tenint en compte que es demana al mateix temps que la d'integració sociolaboral, s'haurà d'adjuntar, a més d'aquella que siga necessària per a aquest tipus d'ajuda, les factures definitives i els rebuts acreditatius de la despesa efectuada, o qualsevol altra que acredite, de forma fefaent, la realització d'aquest.  
3. En el supòsit que, la quantitat justificada, per tots o alguns dels conceptes indicats anteriorment, és inferior a l'esmentada en el paràgraf 1 de l'article anterior, l'import de l'ajuda s'adequarà a allò efectivament acreditat.  
A l'efecte del que es disposa en l'article anterior l'ajuda en concepte de despeses de gestoria es limitarà a 50.000 pessetes.  
Secció tercera  
Article 16. Subvencions per a disminuir els interessos dels préstecs que obtinguen les persones desocupades a fi de desemborsar les quantitats que hagen de satisfer com a conseqüència de la seua integració sociolaboral en una cooperativa o societat laboral  
1. Seran beneficiàries de les subvencions establides en aquest article les persones desocupades en les quals concórreguen els requisits assenyalats en l'article 12, quan es produïsca la seua incorporació sociolaboral a una cooperativa o societat laboral domiciliada a la Comunitat Valenciana.  
2. Aquesta subvenció consistirà en una disminució de 4 punts del tipus d'interès dels préstecs que obtinga la persona beneficiària i destine al desemborsament efectiu de les quantitats que haja de satisfer com a conseqüència de la seua integració sociolaboral.  
3. A l'efecte del que es disposa en aquest article es considerarà com a quantitat màxima que el beneficiari haja de desemborsar, si la integració es produeix en una cooperativa, la suma de la quantia de l'aportació mínima obligatòria al capital social establida per la cooperativa i la de la quantia establida per aquesta cooperativa com a quota mínima obligatòria d'ingrés. En ambdós casos serà necessari que l'import d'aquestes aportacions es fixe estatutàriament o s'acredite el seu establiment i la quantia mitjançant certificació del corresponent acord social, sense que la quantia computable de la quota d'ingrés puga excedir el resultat de dividir la dotació al Fons de Reserva Obligatori pel nombre de socis, exclòs el beneficiari.  
4. Si la integració es produeix en una societat laboral, se considerarà com a quantitat màxima que el beneficiari haja de desemborsar la quantitat efectivament pagada, fins l'import del seu valor comptable, per les accions que subscriga o adquirisca, sempre que, atenent únicament el valor nominal de les acciones la participació del beneficiari no excedisca de la que resulte com a quocient de l'operació de dividir la xifra de capital social de l'entitat pel nombre de partícips d'aquesta, fins i tot el beneficiari.  
5. La quantia de la subvenció es determinarà d'acord amb les condicions de termini, carència i períodes d'amortització de capital del préstec. Independentment de les condicions dels préstecs, a l' efecte de càlcul de la subvenció es considerarà un termini màxim de vuit anys en la duració del préstec i dos de carència, i també un tram subvencionable entre 500.000 i 5.000.000 de pessetes.  
Els fluixos de subvenció, d'acord amb les característiques concretes dels préstecs, s'actualitzaran en el moment en què s'origine l'operació al tipus del 7% anual.  
6. Solament seran objecte de subvenció aquells préstecs que siguen concedits per les entitats financeres amb les quals la Generalitat Valenciana haja subscrit un conveni a l'efecte, i es formalitzen i justifiquen entre l'1 de gener i el 31 d'octubre de l'any actual.  
Article 17. Termini de presentació i documentació  
1. Les sol·licituds d'ajudes d'aquesta secció podran presentar-se fins el dia 15 de setembre de 1997.  
2. Les sol·licituds s'hauran d'acompanyar de la següent documentació:  
a) Documentació acreditativa i identificativa del sol·licitant (DNI/NIF) i, si s'escau, de la persona que, com a representant legal o voluntari, subscriga la sol·licitud.  
b) Declaració responsable, en forma de jurament o promesa, referida a les ajudes públiques concedides, o sol·licitades, per a la mateixa finalitat.  
c) Dos exemplars originals, degudament emplenats, del certificat de dades de domiciliació bancària (fitxa de manteniment de tercers).  
d) Certificat de vida laboral.  
e) Alta, o afiliació i alta, segons corresponga, del soci treballador o de treball que s'incorpora.  
f) Certificat expedit per l'INEM acreditatiu de la data d'inscripció, període d'antiguitat i data de baixa o resolució de reconeixement de pagament únic, segons corresponga.  
g) La que acredite que el soci treballador o de treball, que s'incorpora, es troba en qualsevol de les situacions que indica l'article 12.  
Amb aquest efecte caldrà acreditar, segons convinga, tenir reconeguda la condició legal de minusvàlid; ser treballador del sector agrícola, forestal o ramader; l'extinció del contracte per causes econòmiques o tecnològiques; ser desocupats pertanyents a famílies en què tots els seus membres en edat de treballar es troben en situació de desocupació; o ser dona, amb una baixa formació professional i sense ingressos, responsables de famílies monoparentals.  
h) Escrit subscrit pel sol·licitant, en el qual es comprometa a mantenir-se un mínim de tres anys, tret de causa justificada aliena a la seua voluntat com a soci treballador o de treball de la cooperativa o societat laboral a la qual s'incorpora; o a reintegrar, si pertoca, a la Generalitat Valenciana les quantitats que perceba amb els seus interessos de demora des que va deixar de tenir tal condició.  
En el supòsit que el sol·licitant prestara els seus serveis en jornada reduïda, en una activitat de caràcter estacional o discontínua, l'escrit de qual tracta aquest apartat haurà de fer referència a un període equivalent d'ocupació efectiva.  
i) Escriptura pública o certificació acreditativa de l'efectiva integració sociolaboral del sol·licitant.  
j) La que acredite que el sol·licitant es troba al corrent de les obligacions tributàries i amb la Seguretat Social.  
k) Contracte de préstec o certificat de concessió d'aquest.  
Secció quarta  
Article 18. Justificació i pagament  
1. Amb caràcter general el pagament de les ajudes concedides d'acord amb el que es disposa en aquest capítol queda condicionat a la justificació per part del beneficiari de la realització efectiva de l'actuació o la despesa per la qual es concedisquen.  
2. S'entén justificada l'ajuda per integració de socis, regulada en l'article 12, amb la presentació de l'alta, o afiliació i alta, en la Seguretat Social; acreditació de la condició de desocupat, segons corresponga; i certificat o escriptura acreditativa de l'adquisició de la condició de soci treballador o de treball del desocupat que s'incorpora.  
3. Les ajudes per a despeses de primer establiment i subvenció d'interessos, regulades en els articles 14 i 16, s'entenen justificades amb la documentació indicada per a l'ajuda esmentada en el paràgraf anterior, amb la presentació dels rebuts, les factures i la resta de documentació acreditativa de la despesa efectuada i la pòlissa o contracte de préstec, respectivament.  
Article 19. Dotació pressupostària  
Les subvencions per a integració laboral, regulades en aquest capítol, s'atendran a càrrec de la línia pressupostària 409, denominada "Integració Sociolaboral en empreses d'Ec. Social", del programa pressupostari 322.30 dels pressupostos de la Generalitat Valenciana per a 1997, i serà la seua dotació màxima de 278.770.905 pessetes.  
Capítol II  
Ajudes a la contractació en empreses d'economia social   
i les seues entitats representatives  
Article 20. Ajudes a la contractació en cooperatives, societats laborals i les seues entitats representatives  
1. Podran beneficiar-se d'aquestes ajudes les cooperatives, societats laborals i entitats representatives quan realitzen contractes indefinits o estables a desocupats en els quals concórreguen els requisits de l'article 12 d'aquesta ordre.  
Les entitats contractants hauran de tenir el seu domicili en el territori de la Comunitat Valenciana.  
L'ajuda arreplegada en aquest article consistirà en una subvenció a fons perdut de 750.000 pessetes.  
Amb aquest efecte s'entén per contractació estable aquella que té una duració inicial no inferior a tres anys.  
2. Solament es concedirà la subvenció quan, en virtut del contracte, la persona contractada, estiga obligada a realitzar una jornada no inferior a l'ordinària en l'activitat de la qual es tracte; excepte en el cas que, de la naturalesa d'aquesta i de la necessitat de la seua dedicació, resulte justificada la realització d'una jornada inferior a l'ordinària, en aquest cas la subvenció s'adequarà proporcionalment.  
3. Solament donaran dret a subvenció els contractes realitzats i que produïsquen efectes a partir del dia 1 de gener de 1997.  
4. Únicament es concedirà la subvenció de la qual tracta aquest article quan l'empresa no haja amortitzat llocs de treball l'any immediatament anterior a la contractació o les contractacions per cap de les següents causes:  
a) Comiat col·lectiu fonamentat en causes econòmiques, tècniques, organitzatives o de producció, i també, l'extinció de contractes de treball prevista en el article 52.c del Text Refós de la Llei de l'Estatut dels Treballadors.  
b) Comiat declarat nul o improcedent per sentència ferma.  
c) Conciliació administrativa o judicial.  
A més, serà necessari no haver reduït el nombre de socis treballadors o de treball de l'entitat en l'últim any comptat des de la data de la contractació.  
5. Caldrà acompanyar el compromís de l'entitat contractant de no resoldre la relació laboral abans de la data del seu termini final de vigència.  
Si el contracte es resolguera abans, per causes alienes a la seua voluntat, s'haurà de comprometre a tornar la part proporcional de la subvenció rebuda, excepte en el cas que, després de l'autorització prèvia de la Direcció General d'Ocupació i Economia Social, substituïsca el treballador contractat per un altre de desocupat en el qual concórreguen els requisits necessaris, fins completar el temps que falte del contracte inicialment realitzat.  
6. L'import d'aquesta ajuda no podrà fer que l'import total d'ajudes de Minimis que reba l'entitat beneficiària durant un període de tres anys siga superior al límit de 100.000 ecus.  
Article 21. Termini de presentació i documentació  
1. El termini per a sol·licitar aquestes subvencions finalitzarà el dia 15 de setembre de 1997.  
2. A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar, segons corresponga i per a acreditar la condició de desocupat del treballador contractat, la següent:  
a) Document nacional d'identitat de la persona contractada.  
b) Certificat de vida laboral d'aquesta persona.  
c) Certificat expedit per l'INEM acreditatiu de la data d'inscripció, període d'antiguitat i data de baixa o resolució de reconeixement de pagament únic, segons corresponga, del treballador contractat.  
d) El corresponent contracte de treball.  
e) La que acredite que el treballador contractat es troba en qualsevol de les situacions de l'article 12; amb aquest efecte caldrà presentar, segons convinga, tenir reconeguda la condició legal de minusvàlid; ser treballador del sector agrícola, forestal o ramader; l'extinció del contracte per causes econòmiques o tecnològiques; ser desocupats pertanyents a famílies en què tots els seus membres en edat de treballar es troben en situació de desocupació; o ser dones, amb una baixa formació professional i sense ingressos, responsables de famílies monoparentals.  
f) Alta o afiliació i alta, segons corresponga, del treballador contractat.  
En el supòsit que la contractació es produïsca en el Règim Especial Agrari caldrà aportar document expedit per òrgan competent acreditatiu que el treballador contractat figura d'alta en el Règim Especial Agrari com a treballador per compte altri en la data de la contractació.  
g) Escrit en què l'entitat sol·licitant es comprometa al manteniment del contracte de treball pel temps que figure en aquest o a tornar, en cas que finalitzara abans del temps convingut per causes alienes a la voluntat de la contractant, la part de subvenció amb els seus corresponents interessos des de la data d'acabament.  
h) Declaració responsable de l'entitat sol·licitant que no ha amortitzat llocs de treball, en l'any immediatament anterior a la contractació, per les causes recollides en el paràgraf cinquè de l'article 20 ni disminuït el nombre de socis treballadors o de treball per causes alienes a la seua voluntat.  
i) Declaració responsable referida a les ajudes a càrrec d'un règim de Minimis rebudes per l'entitat durant els últims tres anys comptats des de la primera ajuda obtinguda per la norma de Minimis, amb indicació de l'import, l'organisme, la data de concessió i el règim d'ajudes en el qual s'emparava; o si s'escau, declaració responsable de no haver-ne rebuda cap.  
Article 22. Justificació i pagament  
1. Amb caràcter general el pagament de les ajudes concedides d'acord amb allò que es disposa en aquest capítol queda condicionada a la justificació pel beneficiari de la realització efectiva de l'actuació o la despesa per la qual es concedeix.  
2. S'entén justificada l'ajuda a la contractació citada amb la presentació del corresponent contracte de treball, alta o afiliació i alta, o la documentació que en matèria de Seguretat Social procedisca del treballador contractat, i també l'acreditació de la condició de desocupat.  
Article 23. Dotació pressupostària  
Les subvencions per a contractació en cooperatives, societats laborals i les seues entitats representatives, regulades en aquest capítol, s'atendran a càrrec de la línia pressupostària 410, denominada "Creació d'Ocupació Empreses E. Social i Ent. Representatives" del programa pressupostari 322.30 dels pressupostos de la Generalitat Valenciana per a 1997, i serà la seua dotació màxima de 743.908.454 pessetes.  
Capítol III  
Ajudes per al desenvolupament del cooperativisme   
en el medi rural valencià  
Article 24. Ajudes per a la creació de cooperatives en el medi rural valencià.  
1. Les cooperatives que es creen, reactiven o inicien noves activitats, a partir de l'1 de gener de 1997, en el medi rural valencià, entenent, a l'efecte d'aquesta ordre, aquelles localitats que tinguen una població inferior a 30.000 habitants, podran sol·licitar l'ajuda a què fa referència aquest capítol per a la realització de les següents actuacions:  
a) Plans estratègics i de viabilitat a mitjà termini per a la posada en funcionament i desenvolupament de la cooperativa sol·licitant, o per a la seua reactivació o consolidació d'una nova activitat.  
b) Estudis d'organització, comercialització, de mercat i d'altres d'anàloga naturalesa, relatives a les anteriors actuacions  
c) Qualsevol altra assistència tècnica que redunde, assenyaladament, en benefici de l'ocupació o activitats en el medi cooperatiu rural valencià.  
3. L'import d'aquesta ajuda no podrà fer que l'import total d'ajudes de Minimis que rep l'empresa durant un període de tres anys siga superior al límit de 100.000 ecus.   
Article 25. Termini de presentació i documentació  
1. El termini per a sol·licitar aquesta ajuda finalitzarà el dia 15 de setembre de 1997.  
2. A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent:  
a) Memòria de l'acció desenvolupada que justifique la creació, la reactivació o l'inici de nova activitat, segons corresponga, de l'entitat sol·licitant; i també la seua conveniència i benefici per a la generació d'ocupació en el medi rural valencià.  
b) Estudis o qualsevol altra documentació en què es concrete l'acció desenvolupada per a la qual se sol·licita subvenció.  
c) Factures definitives i rebuts demostratius de la despesa efectuada, corresponents a l'acció subvencionada.  
d) Declaració responsable de les ajudes a càrrec d'un règim de Minimis rebudes per l'empresa durant els últims tres anys, comptats des de la primera ajuda obtinguda per la norma de Minimis, amb indicació de l'import, l'organisme, la data de concessió i el règim d'ajudes en el qual s'emparava; o si pertoca, declaració de no haver-ne rebuda cap.   
Article 26. Justificació i pagament  
1. Amb caràcter general el pagament de les ajudes concedides d'acord amb allò que es disposa en aquest capítol queda condicionat a la justificació per part del beneficiari de la realització efectiva de la actuació o la despesa per la qual es concedeix.  
2. S'entén justificada l'ajuda arreplegada en aquest capítol amb la presentació de l'alta en l'impost d'activitats econòmiques i la inscripció en la Seguretat Social en ambdós casos quan corresponga, de la cooperativa sol·licitant, documentació que arreplegue l'acció per a la qual s'ha sol·licitat la subvenció, i també les factures definitives i els rebuts acreditatius del pagament de l'acció subvencionada.  
Article 27. Dotació pressupostària  
Les subvenciones per a la creació de cooperatives en el medi rural valencià regulades en aquest capítol, s'atendran a càrrec de la línia pressupostària 406, denominada "Desenvolupament del Cooperativisme en el Medi Rural", del programa pressupostari 322.30 dels pressupostos de la Generalitat Valenciana per a l'any 1997, i serà la seua dotació màxima de 86.238.149 pessetes.  
Capítol IV  
Ajudes a la formació, difusió i foment   
de l'economia social  
Article 28. Subvencions per a formació, difusió i foment de l'economia social  
1. Tots els beneficiaris citats en l'article 3 d'aquesta ordre, excepte els socis treballadors o de treball, podran sol·licitar les subvencions a què fa referència aquest capítol per a la realització de les següents actuacions:  
a) Accions d'investigació i documentació en matèries jurídiques o econòmiques relatives a l'economia social de la Comunitat Valenciana.  
b) Campanyes de difusió en mitjans de comunicació social d'actuacions de promoció, foment i divulgació de l'economia social.  
c) Edició de fullets, publicacions i d'altres actuacions de comunicació i publicitat que difonguen l'economia social.  
d) Estudis i projectes relatius a mesures que potencien i fomenten l'activitat de les entitats d'economia social a la Comunitat Valenciana.  
e) Actuacions de potenciació de l'associacionisme, la integració o la intercooperació de les empreses i entitats de l'economia social Valenciana, i també d'ordenació i vertebració del sector.  
f) Actuacions de formació de socis d'empreses d'economia social i de persones que realitzen en aquestes funcions directives, en matèries que milloren l'organització, la gestió i el desenvolupament d'aquest tipus d'empreses.  
g) Actuacions de formació de persones i col·lectius interessats en la integració i formació d'empreses d'economia social, en matèries el coneixement de les quals redunde en benefici d'aquest tipus d'empreses.  
h) Congressos, jornades, simposis i formació universitària o equivalent especialitzada en matèria d'economia social o en les principals àrees d'activitat de les seues empreses o entitats. I també qualsevol altra actuació que, assenyaladament, redunde en benefici de l'activitat de les empreses cooperatives de la Comunitat Valenciana.   
Article 29. Termini de presentació i documents que hagen d'acompanyar les sol·licituds de subvenció per a la formació, difusió i foment per a l'economia social  
1. Les sol·licituds d'aquest tipus d'ajudes es presentaran en el termini d'un mes comptat des de l'entrada en vigor d'aquesta ordre i contindran actuacions que puguen justificar-se fins el dia 31 d'octubre de l'any actual.  
2. A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent:  
a) Memòria relativa a l'actuació per a la qual se sol·licita subvenció amb expressió del seu pressupost, global i per conceptes, i també de les fonts de finançament.  
En aquesta caldrà indicar la necessitat o conveniència de la realització de l'actuació i la seua repercussió en l'economia social valenciana.  
b) Memòria en relació amb la capacitat científica i tècnica del sol·licitant per a la realització de l'actuació per a la qual sol·licita subvenció.  
Quan se sol·licite aquesta ajuda per a la realització de l'acció recollida en l'apartat d) caldrà aportar juntament amb la sol·licitud, a més de la documentació indicada, l'estudi o projecte, objecte d'aquesta.   
Article 30. Justificació i pagament  
1. Amb caràcter general el pagament de les ajudes concedides d'acord amb allò disposat en aquest capítol queda condicionat a la justificació per part del beneficiari de la realització efectiva de l'actuació o la despesa per la qual es concedeix.  
2. S'entén justificada l'ajuda per a formació, foment i difusió de l'economia social regulada en aquest capítol, en presentar la següent documentació:  
a) Documentació acreditativa de la realització de l'acció subvencionada, segons el que s'estableix en la resolució de concessió.  
b) Factures definitives, amb els corresponents rebuts, o qualsevol altra documentació que acredite de forma fefaent la realització de la despesa corresponent a l'ajuda concedida.  
Article 31. Dotació pressupostària  
Les subvencions per a formació, foment i difusió de l'economia social regulades en aquest capítol, s'atendran a càrrec de la línia pressupostària 401, anomenada "Prom. i Foment del Cooperativisme i l'Economia Social", del programa pressupostari 322.30 dels pressupostos de la Generalitat Valenciana per a l'any 1997, i serà la seua màxima dotació de 41.298.310 pessetes.  
CAPÍTOL V  
Assistències tècniques  
Article 32. Subvencions per a assistències tècniques. Subvencions per a cofinançar estudis i intervencions realitzats per professionals externs a l'empresa, en els termes definits a continuació  
1. Finalitat i característiques de l'assistència tècnica i quantia de la subvenció.   
S'entendran com a finalitats prioritàries, encara que no excloents, a l'efecte de subvenció, les següents:  
a) Realització d'auditories, en aquells supòsits en què no estiguen directament imposades per obligació legal, reglamentària o acord judicial. Subvenció de fins un 30% del cost.  
b) Plans estratègics i de viabilitat a mitjà termini, per a l'escomesa de projectes significatius d'inversió o desenvolupament de nous productes. Subvenció de fins un 30% del cost.  
c) Projectes necessaris per a adequar els processos productius a normatives específiques per al sector, de caràcter nacional, autonòmic o comunitari. Subvenció de fins un 50% del cost.  
d) Accions per a facilitar l'elaboració de plans de gestió en l'empresa, a través de la implantació d'aplicacions informàtiques i la formació per a la seua realització i utilització. Subvenció de fins un 60% del cost.  
e) Accions tendents a la millora d'aspectes organitzatius i de recursos humans. Subvenció de fins un 70% del cost.  
f) Plans de viabilitat per a empreses que presenten greus problemes de deteriorament economicofinancer o per a projectes d'economia social sorgits d'aquesta situació prèvia. Subvenció de fins un 80% del cost.  
El cost de l'acció s'entén exclòs d'impostos i l'import final de la subvenció no podrà superar 1.000.000 de pessetes.  
El pagament de la intervenció haurà d'haver-se desemborsat, almenys en un 30%, prèviament a l'atorgament de la subvenció.  
Article 33. Sol·licituds i terminis de presentació  
1. El termini de presentació de sol·licituds per a les mesures recollides en aquest capítol finalitzarà el 15 de setembre de 1997.  
2. Les sol·licituds es presentaran mitjançant els impresos normalitzats amb aquesta finalitat i, a més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la indicada a continuació:  
a) Memòria de l'acció desenvolupada. Se'n desprendran amb claredat i concreció els objectius escomesos, la situació de l'empresa que justifique la necessitat o conveniència de la seua realització i la metodologia emprada.   
b) Documentació resultant de l'acció desenvolupada.  
c) Acreditació de la despesa i pagament efectuats en els termes assenyalats en l'article anterior. Els pagaments s'acreditaran mitjançant extractes bancaris. Donat cas que hi haja ajornament en els pagaments concertats amb els creditors, es justificarà mitjançant els corresponents efectes canviaris.  
d) Memòria d'empresa segons el model inclòs en els impresos de sol·licitud.  
e) Qualsevol altra documentació que done suport a la petició a consideració de l'empresa sol·licitant.  
Article 34. Criteris d'avaluació de les sol·licituds  
1. En la valoració de l'expedient, a l'efecte de dictar resolució, es tindran en compte els criteris enumerats a continuació:  
a) Adequació de l'acció projectada als objectius que cal cobrir i la situació i les necessitats concretes de l'empresa sol·licitant de l'ajuda.  
b) Concessió d'ajudes a l'empresa sol·licitant, en concepte d'assistències tècniques a càrrec dels programes de suport a l'economia social, en els últims quatre anys.  
c) Dimensió de l'empresa sol·licitant, prioritzant-se la concessió d'ajudes a aquelles que presenten un volum de facturació anual inferior a 706.770.323 de pessetes.  
d) Característiques societàries d'acord amb la participació de treballadors no socis i capital de socis no treballadors.  
Article 35. Dotació pressupostària  
Les subvenciones per a assistències tècniques, regulades en aquest capítol, s'atendran a càrrec de la línia pressupostària 404/000/97 del programa pressupostari 322.30 dels pressupostos de la Generalitat Valenciana per a 1997, i serà la seua dotació màxima de 48.981.619 pessetes.  
Capítol VI  
Suport a la inversió i l'estructura financera de l'empresa. Modalitats de suport  
Article 36. Subvencions financeres. Subvencions per a reduir el cost financer dels préstecs concertats amb entitats creditícies que mantinguen els oportuns convenis respecte d'això amb la Conselleria d'Ocupació, Indústria i Comerç  
1. Finalitat i característiques dels préstecs. Els préstecs que, exceptuant indicació expressa en aquesta ordre, no comportaran limitacions d'import, termini o d'altres condicions, més enllà de l'acord entre l'empresa i l'entitat prestadora, hauran de dedicar-se, per a ser subvencionables, a finançar inversions en actius fixos per a la realització de l'objecte social de l'empresa.  
Els préstecs hauran de formalitzar-se entre l'1 de gener i el 31 d'octubre de 1997 i justificar-se amb el límit d'aquesta última data.  
2. Quantia de la subvenció.  
2.1 La quantia base de la subvenció financera serà de 3,5 punts del tipus d'interès dels préstecs, d'acord amb les condicions de termini, carència i períodes d'amortització de capital. Independentment de les condicions dels préstecs, a l'efecte de càlcul de la subvenció es considerarà un termini màxim de vuit anys en la durada del préstec i dos de carència.   
Els fluixos de subvenció, d'acord amb les característiques concretes dels préstecs, s'actualitzaran en el moment en què s'origine l'operació al tipus del 7% anual.  
2.2 En cas de cooperatives de treball associat i societats laborals, per a la determinació final de la quantia de la subvenció, a la quantia base se li aplicaran els coeficients que ponderen:  
- L'ocupació de treballadors no socis (jornades de socis treballadors/ jornades de treballadors socis i no socis excepte els contractats per necessitat d'obra o servei, circumstàncies de la producció o acumulació de tasques) en els dotze mesos anteriors a la sol·licitud de l'ajuda o, si de cas hi manca, el període que hi haja des de la constitució.   
- La participació en capital de socis no treballadors (capital subscrit per socis treballadors/capital total).  
2.3 En cas de cooperatives en les quals siga aplicable l'operatòria amb tercers no socis, a la quantia base de la subvenció se li aplicarà un coeficient que pondere el volum d'operacions amb tercers en l'últim exercici amb comptes anuals aprovats (xifra d'operacions amb socis/xifra total d'operacions).  
2.4 En cas de cooperatives mixtes, s'hi aplicaran els coeficients que ponderen l'ocupació de treballadors no socis i les operacions amb tercers no socis en els termes assenyalats en els apartats 2.2 i 2.3 d'aquest article.  
2.5 El càlcul de la quantia final de la subvenció, per aplicació dels coeficients definits en els punts anteriors es realitzarà d'acord amb la següent fórmula:  
QUANTIA FINAL = C1 x B + C2 x B ,  
 2  
sent: B, la quantia base segons el punt 2.1. ; C1 i C2 , els coeficients aplicables en cada cas, segons els punts 2.2 a 2.4  
2.6 La quantia final de la subvenció financera no podrà superar 1.000.000 de pessetes per cada soci treballador de l'entitat sol·licitant o per cada 20 socis donat cas que no siga aplicable la figura del soci treballador. En tot cas la quantia final de la subvenció no podrà superar la xifra de 02.389.197 de pessetes.  
3. Compatibilitat de la subvenció. La subvenció financera serà compatible amb altres línies de suport destinades a la mateixa finalitat.  
4. Pagament de la subvenció. La subvenció financera es pagarà mitjançant endós, en un sol pagament, a l'entitat prestadora per tal de reduir el principal de l'operació en aquesta mateixa quantia.  
5. Amortització anticipada dels préstecs subvencionats. En cas d'optar l'empresa per amortitzar o cancel·lar anticipadament algun préstec objecte de subvenció, haurà de comunicar-ho al centre directiu que emeta la resolució, i s'obligarà a reintegrar la part de la subvenció financera no consumida. Només s'exceptuaran de l'obligació d'aquest reintegrament aquells casos de refinançament de préstecs subvencionats degudament autoritzats per la Direcció General d'Ocupació i Economia Social.  
No tindran la consideració d'amortitzacions anticipades a aquest efecte, aquelles que es deriven de l'aplicació de subvencions d'altres administracions o entitats públiques.  
Article 37. Subvenció directa  
Subvenció per a cofinançament d'inversions en actius fixos, en operacions d'adquisició de la titularitat dels béns destinats a la realització de objecte social de l'empresa.  
1. Requisits de la inversió. La inversió per a ser subvencionable, haurà de consistir en els elements enumerats a continuació, d'acord amb els criteris d'assignació del vigent Pla General de Comptabilitat:  
- Mobiliari i instal·lacions directament destinats a la prestació de serveis a tercers.  
- Equips per a la producció consistents en maquinària, instal·lacions tècniques o utillatge.   
- Equips per a processos de la informació i aplicacions informàtiques.  
- Elements de transport, en empreses dedicades al transport de persones o mercaderies, autoescoles i, excepcionalment, d'altres, l'objecte social principal de les quals comporte necessàriament la seua utilització.  
La inversió, per a ser subvencionable, no podrà finançar-se mitjançant préstecs per als quals s'haja sol·licitat la subvenció assenyalada en l'article anterior. En cas de recórrer a diverses fonts de finançament, solament es considerarà a l'efecte de la subvenció directa l'import no consignat en el càlcul de la subvenció financera.  
El pagament de la inversió haurà d'haver-se desemborsat, almenys en un 25% del valor de compra, impostos exclosos, prèviament a l'atorgament de la subvenció.  
L'adquisició i el pagament d'aquesta haurà de realitzar-se entre l'1 de gener i el 31 d'octubre de 1997 i justificar-se amb el límit d'aquesta última data.  
Exceptuant les empreses constituïdes en els 24 mesos anteriors a la data de la sol·licitud de l'ajuda, la quantia mínima de la inversió en els béns subvencionables, haurà de ser de 2.500.000 pessetes.  
2. Quantia de la subvenció.   
2.1 La quantia base de la subvenció serà del 10% del cost d'adquisició.  
2.2 En cas de cooperatives de treball associat i societats laborals, per a la determinació final de la quantia de la subvenció, a la quantia base se li aplicaran els coeficients que ponderen:  
- L'ocupació de treballadors no socis (jornades de socis treballadors/jornades de treballadors socis i no socis excepte els contractats per necessitat d'obra o servei, circumstàncies de la producció o acumulació de tasques) en els dotze mesos anteriors a la sol·licitud de l'ajuda o, si de cas hi manca, el període que transcórrega des de la constitució.   
- La participació en capital de socis no treballadors (capital subscrit per socis treballadors/capital total).  
2.3 En cas de cooperatives en les quals siga aplicable l'operatòria amb tercers no socis, a la quantia base de la subvenció se li aplicarà un coeficient que pondere el volum d'operacions amb tercers en l'últim exercici amb comptes anuals aprovats (xifra de operacions amb socis/ xifra total d'operacions).  
2.4 En cas de cooperatives mixtes, s'aplicaran els coeficients que ponderen l'ocupació de treballadors no socis i les operacions amb tercers no socis en els termes assenyalats en els apartats 2.2 i 2.3 d'aquest article.  
2.5 El càlcul de la quantia final de la subvenció, per aplicació dels coeficients definits en els punts anteriors es realitzarà d'acord amb la següent fórmula:  
QUANTIA FINAL = C1 x B + C2 x B ,  
 2  
sent: B, la quantia base segons el punt 2.1. ; C1 i C2 , els coeficients aplicables en cada cas, segons els punts 2.2 a 2.4.  
2.6 La quantia final de la subvenció no podrà superar 5.000.000 de pessetes per empresa.  
3. Compatibilitat de la subvenció. La subvenció directa serà incompatible amb altres línies de suport amb la mateixa finalitat.  
Article 38. Avals per a garantir operacions de préstec  
Avals per a empreses que presenten garanties insuficients o compten amb escàs autofinançament i vulguen accedir a operacions d'endeutament.   
Els avals s'instrumentaran a través de la Societat de Garantia Recíproca de la Comunitat Valenciana, en els termes establits pels convenis subscrits amb la Conselleria d'Ocupació, Indústria i Comerç amb aquesta finalitat.  
Article 39. Sol·licituds i terminis de presentació  
1. El termini de presentació de sol·licituds per a les mesures recollides en aquest capítol finalitzarà el 30 de setembre de 1997, excepte per a avals, en els quals no operarà data límit.   
2. Solament s'admetrà una sol·licitud per empresa en aquest programa. Donat cas que s'incomplisca aquest requisit, es considerarà com a vàlida la sol·licitud instada en primer lloc.   
3. Les sol·licituds es presentaran mitjançant els impresos normalitzats amb aquesta finalitat. Aquests impresos recolliran la possibilitat d'instar una o diverses de les modalitats d'ajuda recollides en aquest capítol, i es consideraran als efectes corresponents com a un únic expedient. A més de la documentació que, amb caràcter general, exigeix l'article 5 d'aquesta ordre, l'entitat sol·licitant haurà d'aportar la següent, depenent de la/les modalitat/s que s'insten:  
3.1 Comuna a la subvenció financera i directa.  
a) Memòria de l'empresa i l'acció que es desenvolupe, segons el guió establit en els impresos de sol·licitud.  
b) Declaracions subscrites pel representant de l'entitat, amb el compromís exprés de no procedir, durant cinc anys des de la data de concessió de l'ajuda, a:  
- L'alienació dels béns per a l'adquisició dels quals es concedisca aquesta.  
- La transformació de l'empresa en una altra entitat jurídica diferent de la de cooperativa o societat laboral, obligant-se, altrament, a reintegrar a la Generalitat Valenciana la part proporcional de la subvenció rebuda, amb els seus corresponents interessos des de la data de la percepció.  
3.2 Subvenció financera.  
a) Certificat de concessió o contracte del préstec, subscrit per una entitat que mantinga el conveni oportú. Quan s'inste conjuntament aval, es podrà posposar la presentació de la documentació assenyalada en aquest punt.  
b) Factures proforma o pressupostos de la inversió. Quan la inversió es materialitze en obra civil, el pressupost estarà convenientment detallat.  
c) Quan l'import del préstec siga de 60.287.854 de pessetes o superior, la documentació economicofinancera serà consignada en els impresos de sol·licitud.  
3.3 Subvenció directa.  
Factures definitives i acreditació del pagament d'aquestes. En cas que la facturació es faça en moneda estrangera, haurà d'acreditar-se el tipus de canvi aplicat en els pagaments.  
Quan s'inste conjuntament subvenció financera i/o aval, i exclusivament en aquesta circumstància, les factures podran tenir el caràcter de pro forma, independentment de la posterior presentació de les definitives a l'efecte de justificació de l'acció que s'ha de subvencionar.  
3.4 Avals.  
En cas que s'inste aval, exclusivament, la sol·licitud es podrà realitzar directament davant la Societat de Garantia Recíproca de la Comunitat Valenciana, indicant-hi expressament la intenció d'afectar l'aval al Fons Especial de Provisions Tècniques per a empreses d'economia social.  
En cas que s'inste aval, conjuntament amb una altra/es modalitat/s d'ajuda consignades en aquest capítol, s'adjuntarà còpia de l'imprès de sol·licitud cursat simultàniament davant la Societat de Garantia Recíproca.  
Article 40. Resolució de les ajudes  
1. La resolució de les ajudes s'efectuarà segons l'ordre cronològic d'acreditació de la justificació de les acciones subvencionables, sempre que hi haja disponibilitat pressupostària. Referent a això, es considerarà acreditada l'acció subvencionable:  
- En la modalitat de subvenció financera, en el moment de la presentació del contracte de préstec.   
- En la modalitat de subvenció directa, en el moment de la presentació de les factures definitives i l'acreditació del pagament d'aquestes en els termes establits amb anterioritat.  
2. Quan s'inste subvenció financera, la Direcció General d'Economia Social i Cooperativisme podrà valorar, a l'efecte de resolució, la necessitat de recórrer a aquesta font de finançament d'acord amb les disponibilitats de tresoreria de l'empresa. Així mateix, quan l'import del préstec pel qual se sol·licita subvenció siga de 38.276.323 de pessetes o superior es considerarà la coherència economicofinancera de l'operació.   
Article 41. Dotació pressupostària  
Les ajudes per a inversió i reestructuració financera regulades en aquest capítol, s'atendran segons el detall següent:  
Les subvencions financeres a càrrec de la línia pressupostària 402/000/97 del programa pressupostari 322.30 dels pressupostos de la Generalitat Valenciana per a 1997, i serà la seua dotació màxima de 442.961.331 pessetes.  
Les subvenciones directes a càrrec de la línia pressupostària 701/000/97 del programa pressupostari 322.30 dels pressupostos de la Generalitat Valenciana per a 1997, i serà la seua dotació màxima de 98.714.803 pessetes.  
Els avals a càrrec del Fons de Provisions Tècniques per a empreses d'economia social constituït en la Sociedad de Garantia Recíproca de la Comunitat Valenciana.  
DISPOSICIONS ADDICIONALS  
Primera  
Les ajudes a la integració sociolaboral de persones desocupades en cooperatives i societats laborals a les quals es refereixen els articles 12 i següents d'aquesta ordre, es troben sotmeses a la clàusula de Minimis, exceptuant que en el moment de la seua concessió la Comissió Europea haja autoritzat un límit diferent d'acord amb l'article 93.3 del Tractat Constitutiu de la Unió Europea.  
Segona  
Les ajudes per al suport a la inversió i l'estructura financera de l'empresa regulades en el capítol VI d'aquesta ordre, no podran superar els límits d'ajuda a la inversió actualment autoritzats por la Comissió Europea d'acord amb l'article 93.3 del Tractat Constitutiu de la Unió Europea.  
DISPOSICIONS FINALS  
Primera  
Es faculta el director general d'Ocupació i Economia Social per a dictar totes les resolucions que siguen necessàries per al desenvolupament d'allò que es disposa en aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 19 de juny de 1997  
El conseller d'Ocupació, Indústria i Comerç,  
DIEGO SUCH PÉREZ